Vážený pán minister,
vážený pán prezident Eurogites,
vážený pán prezident Slovenského zväzu vidieckej turistiky a agroturistiky,
vážení prítomní,

z platných legislatívnych  predpisov  vyplýva  pre vyššie územné celky  povinnosť zabezpečiť harmonický, vyvážený rozvoj spravovaného územia  a  uspokojenie potrieb obyvateľov potreby (Zák.č.302/2001 o samospráve VÚC). 80%  územia SR má vidiecky ráz a súčasťou každého z 8 slovenských krajov je územie s vidieckym charakterom, v ktorom  všetky samosprávne kraje od  svojho vzniku (2001) plnia úlohy pri výkone im zverenej správy.

Úlohu samosprávnych krajov pri rozvoji vidieka musíme chápať v širšom kontexte cestovného ruchu, ktorého rozvoj neoddeliteľne súvisí a je závislý od kvality životného prostredia, úrovne technickej a sociálnej infraštruktúry.  

V súvislosti s rozvojom cestovného ruchu na Slovensku treba  spomenúť  predovšetkým absenciu legislatívnej normy o cestovnom ruchu s vymedzením organizačnej štruktúry, s pravidlami pre riadenie a koordináciu, so stanovením zodpovednosti od miestnej úrovne cez mikroregióny až po vyššie územné celky a štátnu úroveň.
Súčasné kompetencie v cestovnom ruchu na všetkých úrovniach verejnej správy sú nedostatočne vymedzené a nekonkrétne. 
Pre samosprávne kraje zo zákona o samospráve (Zák. 302/2001Z.z. a 416/2001 Z.z.) vyplýva koordinácia plnenia koncepcií a úloh súvisiacich s rozvojom CR, poskytovanie  podkladov, informácií, číselných údajov, rozborov a vyhodnotení orgánom štátnej správy rozvoja CR v spravovanom území.

Na štátnej úrovni je spracovaná Stratégia rozvoja CR do r. 2013, ktorá obsahuje 5 cieľov. Pri realizácii strategického cieľa č.1 „Posilnenie  postavenia odvetvia v národnom hospodárstve“ sa budú podieľať spolu s Ministerstvom hospodárstva SR aj samosprávne kraje a ZMOS - tu vidíme priestor aj pre aktérov v oblasti vidieka, t.j. pre Slovenský zväz vidieckej turistiky a agroturistiky. Podporným  dokumentom pre potreby koncepčnej, koordinačnej, legislatívnej a marketingovej činnosti v oblasti turizmu SR je Regionalizácia cestovného ruchu, ktorá poskytuje charakteristiky jednotlivých regiónov Slovenska z hľadiska súčasného stavu, rozvojových možností a potrieb regiónov. V rámci rozvojových priorít  21 prirodzených regiónov cestovného ruchu v SR patrí vidiecky cestovný ruch k aktivitám s najvyšším dlhodobým potenciálom v dvanástich z nich. 

V praxi vykonávajú samosprávne kraje v oblasti cestovného ruchu činnosti zamerané na obstaranie koncepčných dokumentov vlastných stratégií (pre BSK je platným dokumentom Koncepcia rozvoja cestovného ruchu BSK schválená regionálnym parlamentom), spolupracujú s Ministerstvom hospodárstva SR pri spracovaní rozvojových dokumentov, so Slovenskou agentúrou pre CR pri prezentácií územia samosprávneho kraja, iniciujú  a organizujú podujatia regionálneho významu na podporu CR, spolupracujú s miestnou samosprávou, profesnými združeniami a subjektami cestovného ruchu, obstarávajú a predkladajú rozvojové projekty CR na  čerpanie prostriedkov zo ŠF a poskytujú poradenstvo pri tvorbe projektov prostredníctvom regionálnych rozvojových agentúr.

K napĺňaniu vízie rozvoja vidieka formulovanej Vidieckym parlamentom na r. 2007-2013 môžu prispieť samosprávne kraje kvalitným výkonom činností v spravovaných oblastiach verejných služieb (v školstve, zdravotníctve, sociálnych službách, verejnej doprave, kultúre, cestovnom ruchu, informáciách). Po prechode kompetencií zo štátnej správy na samosprávu budú aj v oblasti životného prostredia prispievať k trvalo udržateľnému rozvoju kraja (napr. Koncepcia rozvoja obnoviteľných zdrojov energie).

Postavenie Bratislavského samosprávneho kraja popri ostatných krajoch pri čerpaní štrukturálnych fondov bolo v období 2004-2006 osobitné.   
Nepriamu podporu na rozvoj vidieka sme získali na dobudovanie infraštruktúry pre malé a stredné podnikanie vrátane cestovného ruchu, podporu inovatívneho podnikania, na obnovu verejných priestranstiev a historických objektov vidieckych sídiel, na spracovanie územných plánov  a programov hospodárskeho a sociálneho rozvoja.
V období 2007 - 2013 na rozdiel od ostatných krajov pre BSK podľa Národného strategického referenčného rámca nevyplýva možnosť priameho financovania aktivít v oblasti CR zo štrukturálnych fondov  budeme mať možnosť len nepriamej podpory cez oblasť vzdelávania, vedy, výskumu, školskej infraštruktúry, životného prostredia a dopravy. 
Aj preto sa zvyšuje význam spolupráce samosprávneho kraja so subjektami prispievajúcimi k rozvoju zahraničných investícií (SARIO, NADSME).

Ku konkrétnym aktivitám pre podporu novej politiky rozvoja vidieka  v samosprávnych krajoch by malo patriť
- vytváranie podmienok pre rozvoj kraja v rámci regionálneho rozvoja a priestorového plánovania
- podpora spolupráce a výmeny informácií a skúseností na všetkých úrovniach, rozvoj uceleného informačného systému o území 
(v našom prípade napríklad projekt Geoportál, ktorý bude poskytovať priestorové informácie o Územnom pláne kraja, nehnuteľnom majetku, možnostiach pre investorov, kultúrnych a historických pamiatkach, rekreačných a turistických zariadeniach, verejnej doprave, životnom prostredí, rozvojových zámeroch  miest a BSK, projektoch EÚ a iné)

ďalej
- podpora najlepších projektov zvyšujúcich konkurencie schopnosť vidieckych sídiel, projektov zvyšujúcich atraktivitu obcí, zachovanie tradičných hodnôt a identity – napr. možnosť vytvoriť grantový program kraja podľa možností vlastného rozpočtu
- poskytovanie pomoci pri spracovaní a podpora projektov teritoriálnej spolupráce
- poskytovanie pomoci pri spracovaní programov rozvoja a rozvojových stratégií obcí a mikroregiónov
- podpora vzdelávacích aktivít vo vzťahu k trhu práce
- podpora poradenstva pre malých podnikateľov prostredníctvom RRA
- podpora budovania imidžu regiónu, regionálnej identity a podpora  pozitívneho  vzťahu obyvateľstva a inštitúcií k regiónu
 - podpora rozvoja technickej infraštruktúry kraja a životného prostredia (ČOV, hospodárenie s odpadmi )
- tvorba protipovodňových opatrení 

Vážené dámy, vážení páni, 
v oblasti cestovného ruchu sa budú samosprávne kraje angažovať za tvorbu legislatívnych noriem na podporu rozvoja CR (zákon o zduženiach CR), podporu a spoluprácu pri realizácii marketingových aktivít  (výstavy, propagačné materiály, internetové stránky),  za podporu obnovy a využitia, resp. sprístupnenia historických objektov, prírodných a kultúrnych zaujímavostí, prevzatie Národného jednotného informačného systému (NUTIS) na regionálnu úroveň,  podporou regionálnej spolupráce pri tvorbe produktov a spoločnej ponuky služieb,  
Rád by som na tomto mieste uviedol príklad úspešného produktu BSK a to  Malokarpatskú vínnu cestu -  tohtoročný 7. ročník Dňa otvorených pivníc zaznamenal neustále sa zvyšujúci záujem zo strany návštevníkov aj vinárov. V roku 2000 bolo otvorených 17 pivníc, v tomto roku už 81, v roku 2000 sa ho zúčastnilo 500 platiacich návštevníkov 500, v tomto roku až 3000, pričom sme mohli sledovať veľké skupiny návštevníkov z Čiech, Poľska, Rakúska, Francúzska a Švédska. Vzhľadom na takýto nebývalo vysoký záujem plánujeme v r. 2007 zorganizovať naviac Deň otvorených pivníc Sv. Urbana.
Oblasťou potenciálnej spolupráce je aj podpora cielenej propagácie služieb CR, čiže tvorba a cielená distribúcia informačných a propagačných materiálov, web stránok či účasť na veľtrhoch. Pri spracovaní strategických dokumentov kraja oslovíme s ponukou na spoluprácu  v pracovnej skupine aj zástupcu Vidieckeho  parlamentu. 

Vážený pán minister,
vážený pán prezident Eurogites,
vážený pán prezident Slovenského zväzu vidieckej turistiky a agroturistiky,
vážení prítomní,

budem rád, ak sa závery tejto konferencie a to aj v intenciách možností a príležitostí zo strany vyšších samosprávnych celkov čo najskôr pretavia do konkrétnych krokov, či už smerom k legislatíve, ku koncepčnej činnosti alebo k jednotlivým výstupom a že vidiecky cestovný ruch bude naozaj prísľubom pre budúcnosť vidieka.